
Forord

Denne boken er skrevet med ett mål for øyet: å forenkle læringsprosessen for elever. Den presenterer forskning innen tilpasset opplæring og knytter denne til faglige diskusjoner om spenningsfeltet mellom samfunnets forventninger til skolen, lærerens rolle i klasserommet og elevenes eget læringsarbeid. Gjennom å speile forskning og teori opp mot praktiske erfa-ringer og eksempler ønsker forfatterne å bidra til å bygge en kunnskapsbasert praksis i skolen.

Denne reviderte utgaven av den vitenskapelige antologien, først publisert i 2014, er gjennomgående omarbeidet og basert på nyere forskning. Forskere fra ulike vitenskapelige miljøer belyser tilpasset opplæring fra en rekke perspektiver. Noen kapitler har fått nye forfattere, mens andre er nye og tar for seg temaer som har fått økt aktualitet de siste ti årene. Alle kapitlene er forankret i pågående forskning, vitenskapelige rapporter og/ eller doktoravhandlinger.

I forbindelse med fornyelsen av kapittel 2 og 7, skrevet av Sidsel Werner og Halvard Håstein, skriver en av forfatterne: «Det er ikke lett – verken å skrive eller ajourføre lærebøker i pedagogikk. Filosofen Arne Næss (1912– 2009) skriver i forordet til sin bok om filosofiens historie (2011) at selv om den blir gitt ut i nye utgaver, er dette en type bok en aldri kan bli fornøyd med: ‘Noen endelig utgave kan det ikke bli tale om, bare den siste.’ Det samme kan sies om de to kapitlene (nr. 2 og nr. 7) som Sidsel Werner og Hallvard Håstein har skrevet for denne antologien. Siden 2014 har samfunnet og skolen vært i stadig bevegelse, og i 2024 kom en ny opplæringslov. Oppmerksomheten mot skolen er derfor i endring både innenfra og utenfra. Vi har mottatt mange anerkjennende ord om de eksisterende kapitlene. I stedet for å skrive om teksten fullstendig har vi valgt å la en av forfatterne gi noen innspill til utvalgte deler av kapitlet.»

Som redaktør er jeg svært glad for at vi får benytte disse to kapitlene i denne nye utgaven, hvor særlig kapittel 2 utgjør en viktig bærebjelke. Kapitlene er oppdatert for å reflektere gjeldende lovverk.

Alle bidragsytere har faglig ansvar for sine respektive kapitler, og forfatterpresentasjoner finnes bakerst i boken. I tillegg til å bidra med enkelte kapitler, har jeg som redaktør hatt det overordnede ansvaret for å koordinere arbeidet, med vekt på å sikre en sammenhengende og helhetlig fremstilling.

Jeg vil rette en stor takk til alle forfatterne, som med sin kompetanse, entusiasme, fleksibilitet og faglige innsikt har bidratt til et flott sluttprodukt. Vi håper at denne boken vil stimulere til gode diskusjoner i faglige miljøer, både i universitets- og høyskolesektoren og blant de som jobber med barn og unge.

Mette Bunting

Skien 27. mai 2025

Tilpasset opplæring – fra teori til praksis i skolen

Mette Bunting

Tilpasset opplæring har vært et sentralt tema i pedagogiske diskusjoner de siste tiårene og er fortsatt like aktuelt i dag. Til tross for et stort antall publikasjoner om emnet, skiller denne vitenskapelige antologien seg ut på tre viktige måter:


	Den presenterer en verdibasert tilnærming til tilpasset opplæring.


	Den integrerer tilpasset opplæring i ulike aspekter av skolens arbeid, aktiviteter og didaktikk for å tydeliggjøre prinsippets relevans i skolens hverdag.


	Den utforsker praktiske løsninger for tilpasset opplæring i klasserommet.




Bokas fokus på tilpasset opplæring er kanskje enda mer relevant i dagens skolekontekst.

Prinsippet om tilpasset opplæring bygger på ideen om at alle elever skal ha likeverdige læringsmuligheter i fellesskolen. Allerede i overgangen til en obligatorisk 9-årig skole uttrykte Normalplanutvalget, nedsatt 1967, i sin innstilling: «I en skole som gir obligatorisk opplæring, er situasjonen en annen. Der foretas ingen utvelging for å få elever som passer til skolen, der er det skolen som skal tilpasses til elevene. Den skal tilpasses til alle kategorier av elever når undervisningen er obligatorisk for alle» (i Werner, 2008). Prinsippet om tilpasset opplæring ble lovfestet i 1975, ved justeringer av lov om grunnskolen da spesialundervisning ble integrert i lovverket (Werner, 2000).

Dagens opplæringslov (2023, §11-1) sier følgende: «Kommunen og fylkeskommunen skal sørgje for at opplæringa er tilpassa, det vil seie at elevane får eit tilfredsstillande utbytte av opplæringa uavhengig av føresetnader, og at alle skal få utnytta og utvikla evnene sine. Lærebedrifta skal sørgje for tilpassa opplæring for dei som har læretid i bedrift.» Dette utdypes i Kunnskapsløftets overordnede del under Prinsipper for skolens praksis, Undervisning og tilpasset opplæring der følgende understrekes:


Tilpasset opplæring er tilrettelegging som skolen gjør for å sikre at alle elever får best mulig utbytte av den ordinære opplæringen. Skolen kan blant annet tilpasse opplæringen gjennom arbeidsformer og pedagogiske metoder, bruk av læremidler, organisering, og i arbeidet med læringsmiljøet, læreplaner og vurdering. Lærerne må bruke et godt faglig skjønn i arbeidet med å tilpasse opplæringen (Kunnskapsdepartementet, 2017).



Læreren står overfor et mangfold av personligheter, uttrykk, behov, bakgrunner og kulturer i klasserommet. For å bygge et inkluderende fellesskap må læreren være bevisst på både synlige og usynlige strukturer i gruppen. Elevene bærer med seg ulike erfaringer og kunnskaper som læreren må ta hensyn til. Varierte virkemidler og tilnærminger er nødvendig for å håndtere ulike situasjoner, noe som krever et bredt erfaringsrepertoar. Dette utvikles ikke bare gjennom små justeringer, men gjennom kontinuerlig refleksjon over egen praksis og evnen til å lære av erfaringer.

Boka presenterer læreren som en leder og utvikler av elevgruppen, med fokus på å fremme tilpasset opplæring. Samtidig er det hva elevene erfarer, som sier noe om hvordan de faktisk blir ledet, og hvordan opplæringen blir tilpasset. Boka tar først for seg hva som kjennetegner elevenes læringsfellesskap, der prinsippet om tilpasset opplæring gjør seg gjeldende. Deretter tar de forskjellige kapitlene for seg innfallsvinkler til læring og undervisning med fokus på både læreren i klasserommet og elevenes læring. Forfatterne søker således å formidle anvendbar kunnskap basert på teori og forskning.


Bokas innhold og struktur

I kapitlene har forfatterne beskrevet mange av de mulighetene for tilpasning som ligger i møtet mellom lærer og elev. Boka er bygd opp slik at de fleste kapitlene kan leses uavhengig av hverandre. Ett unntak er kapittel 2, Tilpasset opplæring i fellesskapets skole, som alle kapitlene bygger sin forståelse av tilpasset opplæring på. Vi anbefaler leseren å lese dette kapittelet før noen av de andre. Her presenteres selve grunnlaget for prinsippet om tilpasset opplæring. Forfatterne påpeker at tilpasset opplæring handler om hva elevene erfarer og oppnår, ikke først og fremst om hva lærerne gjør. De mener at lærerne kontinuerlig bør stille seg følgende spørsmål: Hva betyr tilpasset opplæring i mitt fag, og hvilke krav stiller det til meg som lærer? I lys av dette har forfatterne sammen med skoler utviklet det de kaller en «verdiorientert praksis», det vil si kjennetegn for tilpasset opplæring: inkludering, variasjon, erfaringer, relevans, verdsetting, sammenheng og medvirkning. Disse verdiene følges opp i de andre kapitlene, men da sett fra en annen innfallsvinkel. Les mer om dette kapittelet i forordet.

Kapittel 3, Fellesskolens utfordringer og muligheter – Hva påvirker elevenes læring?, peker på at det er mange faktorer utenfor skolen som påvirker elevenes læring, men som man kanskje ikke er klar over. Heldigvis opplever mange å ha en god oppvekst, men det er mange som ikke klarer å nyttiggjøre seg skolen, uten at det har noe med evner og anlegg å gjøre. Kapittelet analyserer forskning innen tematikker som mobbing, ufrivillig skolefravær, sosioøkonomisk bakgrunn og marginalisering for å se betydning dette har for elevenes læring og utvikling. Poenget er at kunnskapen om dette er avgjørende for skolen og lærere hvis de skal kunne tilrettelegge. Skolen og lærerne kan ikke løse alles utfordringer, men kunnskap om utfordringer utenfor skolen kan gi dem en forståelse som kan gjøre en forskjell for elevene.

Kapittel 4, Relasjoners betydning for elevers læring og utvikling, går i dybden på det forskning viser som den viktigste faktoren for elevenes læring – en opplevelse av å ha en god relasjon til sin lærer.

Lærerens relasjon til elevene er avgjørende for å kunne få til tilpasset opplæring, og ansvaret for å bygge en god relasjon ligger hos læreren. Kapittelet gjennomgår forskning på lærer–elev-relasjoner, for deretter å bygge på Louise Klinges (2021) forskning om det å utvikle profesjonell relasjonskompetanse. I kapittelet ser forfatterne på hvordan man kan jobbe aktivt for å utvikle egen kompetanse som lærer slik at elevene opplever trygge voksne som er en tydelige ledere, som inkluderer og anerkjenner elevene, selv om de er forskjellige.

Kapittel 5, Vurdering og tilpasset opplæring, fokuserer på et tema alle skoler jobber kontinuerlig med. Forfatterne ser på samhandling og kommunikasjon som et premiss for at elevene skal lære. De trekker særlig fram bruken av tilbakemeldinger, egenvurdering og hverandrevurdering i undervisningen som mulige nøkler for å få til tilpasningen av undervisningen. Vurdering er en viktig del av undervisningen som i likhet med alt annet må tilpasses de elevene man jobber mot. Lærerens bruk av variasjon i vurderingsmåter og -handlinger er viktig for at elevene skal kunne utvikle seg best mulig.

Kapittel 6, Elever som aktører i eget læringsarbeid – Å lære å lære, en grunnleggende ferdighet, tar for seg læringsstrategier og selvregulert læring. Kunnskapssamfunnet stiller økte krav til at elever utvikler selvstendighet i læringsarbeidet. Forfatterne introduserer leserne for temaet og viser hvordan lærere kan hjelpe elevene til å utvikle denne ferdigheten i klassefellesskapet. På den måten forberedes de på å ta selvstendige og begrunnede valg som fremmer læring og utvikling. Gjennomgående presenteres eksempler på hvordan man kan introdusere, modellere og følge opp elevene så de utvikler egne strategier. Kapittelet peker på viktigheten av at lærerne må være tett på elevene, og at de utfordrer og støtter dem ut fra hvor de befinner seg. Slik vil elevene uansett bakgrunn kunne lykkes bedre i skolen.

I kapittel 7, Spesialpedagogikk, inkludering og tilpasset opplæring i vanlige klasser, rettes søkelyset mot spesialpedagogikk. Mange elever med rett til spesialpedagogisk oppfølging får storparten av sin opplæring i hel klasse, noen ganger med forsterkning, andre ganger ikke. Hvordan skal lærerne mestre det mangfoldet møtet med disse elevene ofte innebærer, og hvordan kan man bruke spesialpedagogiske ressurser på en best mulig måte? Forfatterne understreker barn og unges behov for tilhørighet til fellesskapet, og utfordrer tanken om å fjerne elevene fra klassens arena. Utover i kapittelet introduseres to perspektiver på spesialpedagogikk, én individrettet tilnærming og én fellesskapsorientert tilnærming. Videre skisseres disse perspektivene ut fra forskjellige situasjoner. Se ellers forordet for noe mer informasjon om kapittelet.

Kapittel 8, Tilpasset opplæring for elever med stort læringspotensial, ser på både muligheter og utfordringer i å følge opp disse elevene på en god måte. Elever med stort og ekstraordinært læringspotensial lærer raskere og tilegner seg mer kompleks kunnskap sammenlignet med sine jevnaldrende. De har behov og forutsetninger som må tas hensyn til i undervisningen. Opplever de mangel på tilpasninger vil det kunne føre til negative konsekvenser som for eksempel tap av motivasjon, skolevegring eller i noen tilfeller frafall fra videregående skole. Formålet med kapittelet er å belyse læringskarakteristika blant disse elevene, gjeldende rammeverk og forslag til konkrete tilpasninger som lærere kan bruke for å stimulere utviklingsmuligheter og inkludere elevene i fellesskapet.

Kapittel 9, Mangfoldskritisk og tilpasset opplæring i skolen, løfter perspektiver rundt det mangfoldige samfunnet. Hovedperspektivet i kapittelet vil være elever med innvandrerbakgrunn eller norskfødte elever med foreldre som har innvandret. Disse utgjør en betydelig andel av elevgruppen, og de er også overrepresentert i statistikk over elever som ikke fullfører utdanningsløpet. Skoler og lærere trenger mer kunnskap om en mangfoldig skole og hvilke utfordringer og muligheter som finnes når det gjelder tilpasset opplæring i en mangfoldig elevgruppe. Forfatteren søker å svare på følgende spørsmål gjennom å se på teori og forskning. Hvordan kan mangfold forstås? Hvilke utfordringer byr tilpasset opplæring i en mangfoldig skole på, og hvordan kan utfordringene møtes? Mot slutten av kapittelet vises eksempler på god praksis.

Kapittel 10, Minoritetsspråklige elever i grunnskolen og tilpasset opplæring, har fokus på tilpasset opplæring og flerspråklige elever. Forfatteren diskuterer ulike tilnærminger til flerspråklighet og strategier og drøfter ulike arbeidsmåter som kan fremme elevenes språk- og læringsutbytte. Skolen må i større grad ta utgangspunkt i elevenes flerspråklige og flerkulturelle erfaringer, og verdsetter disse. For mange av elevene vil tilpasningen også dreie seg om vektlegging av norskspråklig utvikling. Begge aspektene blir berørt i kapittelet, men hovedvekten ligger på de spesielle hensynene en må ta for å gi tilpasset opplæring for elever som ennå ikke har et aldersadekvat norsk språk. Undervisningen må ta hensyn til at elevene er andrespråkselever, noe som forutsetter at lærerne har kvalifikasjoner både språklig, faglig og metodisk, og kan tilnærme seg stoffet på mange måter.

Kapittel 11, Tilpasset opplæring med samtaleboter?, diskuterer hvordan samtaleboter basert på store språkmodeller, som for eksempel ChatGPT, kan brukes pedagogisk i skolen for å støtte elevers deltakelse i kollektive og dialogbaserte læringsprosesser. Samtaleboter opererer ikke med sannhetskriterier og introduserer derfor en grunnleggende usikkerhet knyttet til skolefaglig innhold om hvordan teknologien kan didaktiseres i de læringsaktivitetene hvor de kan fungere som ressurs. Dette forutsetter imidlertid at det legges tydelige premisser for læringsaktivitetene. Kapittelet skisserer fire teoriinformerte designprinsipper for inkluderende og dialogiske læringsaktiviteter med samtaleboter, og eksemplifiserer underveis hvordan prinsippene kan gi retning i konkrete aktiviteter.

I kapittel 12, Muligheter og utfordringer i samarbeid mellom hjem og skole, utforskes foreldreinvolvering i skolen, med særlig vekt på hjem–skolesamarbeid. Foreldre er naturlig involvert i sine barns skolegang i kraft av sin rolle som forelder. Når skolen og alt som skjer i skolen blir en del av barnets liv, blir den også uunngåelig en del av foreldrenes liv. Forholdet mellom foreldre og skole skal inneholde noe mer – og dette «mer» ligger i forventningen om en samarbeidsrelasjon. Dette og mer diskuteres ytterligere i kapittelet, med mål om at elevene får tilrettelagt undervisningen enda bedre på grunnlag av et godt samarbeid. Samarbeid med hjemmet er av avgjørende betydning for å sikre at strategier og tilnærminger som brukes på skolen, også støttes hjemme, og dermed sikre konsistens mellom hjemme- og skolemiljø.



Bokas forskningsmessige grunnlag

Kapitlene er skrevet av forskjellige forfattere og bygger på forskning, teori og erfaring fra forfatternes spesialfelt. Tekstene bygger på forfatternes forskningsfelt og forskningsarbeid. Boka bidrar med forskningsbasert kunnskap som speiles opp mot praksis for å legge til rette for kunnskapsbasert praksis i fagfeltet, og bidrar således til diskusjonen i fagmiljøer som er opptatt av tilpasset opplæring.

Forfatterne kommer fra forskjellige tradisjoner og fagfelt, men alle er forenet inn mot forskning om tilpasset opplæring. Laurel Richardson (i Møller-Schau, 2025, s. 63) utviklet det han kalte en krystalliseringsmetafor for å kunne diskutere mønstre som ble synliggjort gjennom innholdsanalyse, særlig i kvalitativ forskning. Krystallisering har opprinnelse i postmodernismen, men knyttes også til en sosialkonstruktivistisk vitenskapelig tradisjon (Richardson & St. Pierre, 2005). Tracy (2010) beskriver kvalitativ forskning som en krystall, der fasettene representerer mål, behov og hensikter de forskjellige studiene representerer. Ideen er at kunnskap skrives fram gjennom samkonstruksjoner som representerer prosesser mellom mange forskjellige deltakerne. Hun argumenterer for at krystallisering vil kunne bidra til en større troverdighet siden den gir høyde for kompleksitet. Flere datakilder og forskjellige rammeverk og metoder vil slik sett bidra til å skape troverdighet.

Som redaktør for boka var målet å hente inn gode forskere fra flere felt, ofte med forskjellige vitenskapelige ståsteder, og samtidig ha felles rammer ut fra lovverket om tilpasset opplæring og verdiene (kapittel 2). Tilpasset opplæring med verdiene er en felles base, og våre forskjellige perspektiver er det som belyser prinsippet om tilpasset opplæring fra mange forskjellig ståsteder. Gjennom å bidra fra våre forskjellige fagfelt, metodiske tilnærminger og erfaringer er tanken at krystalliseringen løfter diskusjoner om tilpasset opplæring til et annet og mer helhetlig nivå. Kapitlene i boka er et uttrykk for mangfold, som når kapitlenes perspektiver sendes inn i krystallen, og brytes/krystalliseres. Nye dimensjoner framstår, og sammen bidrar dette til en annen forståelse enn hver enkelt kan bidra med hver for seg. Boka som helhet vil bidra til et flerspektret perspektiv på tilpasset opplæring, som også kan være i stadig bevegelse. Sammen utvikler vi en ny forståelse, til det beste for både lærere og elever.

Målgruppen for boka er alle nivåer i utdanningsinstitusjoner, fra forskere i universitets- og høyskolesektoren til lærere og studenter. Både de av oss som jobber i skolen, de som utdanner seg til arbeid i skolen, og ikke minst utdanningsforskere, trenger begreper og beskrivelser som ordsetter og oversetter begrepet prinsippet tilpasset opplæring. Boka søker å diskutere hva tilpasset opplæring er, ved å betrakte prinsippet fra flere forskjellige synsvinkler og ut fra ulike temaer. Dette for å synliggjøre at arbeidet med å legge til rette for tilpasning av undervisning og læring kan skje ut fra mange innfallsvinkler og varierte måter å nå elevene på. Hensikten er ikke å lage et komplett bilde av tilpasset opplæring, men å vise en sammenheng i arbeidet som lærerne utfører, samt bidra til en forskningsbasert kunnskapsutvikling og praksis. Gjennom bruk av eksempler fra praksis, caser og sitater søkes det å gi beskrivelser av en slik forskningsbasert praksis.

Vi tror boka er et viktig bidrag i diskusjonen blant lærerutdannere og lærere om lærerens ledelse av mangfoldet mot målet om å utøve prinsippet om tilpasset opplæring. Dette er en utfordrende oppgave, men samtidig anerkjenner boka at uten teori kan praksis bli lite målrettet, og uten praksis blir teori uten særlig mening.

